b'\n_START_ARTICLE_\n\xc3\x9eorsteinn H\xc3\xa4r\xc3\xa4njalan tarina\n_START_PARAGRAPH_\n\xc3\x9eorsteinn H\xc3\xa4r\xc3\xa4njalan tarina (isl. \xc3\x9eorsteins \xc3\xbe\xc3\xa1ttr uxaf\xc3\xb3ts) on keskiaikaista islantilaista saagakirjallisuutta edustava tarina, jonka kirjoittajaa ei tunneta. Se luetaan niin kutsuttuihin islantilaissaagoihin. Tarina on todenn\xc3\xa4k\xc3\xb6isesti saatettu kirjalliseen muotoon vasta 1300-luvulla. Se kertoo ensin norjalaismiehest\xc3\xa4 nimelt\xc3\xa4 \xc3\x8dvarr lj\xc3\xb3mi (suom. \xe2\x80\x9ds\xc3\xa4de\xe2\x80\x9d), joka saattaa raskaaksi islantilaisen naisen, mutta ei tunnusta isyytt\xc3\xa4\xc3\xa4n. Pojasta, jota kutsutaan \xc3\x9eorsteinniksi, tulee suuri sankari. H\xc3\xa4n matkustaa Norjaan ja saapuu kuningas Olavi Tryggvenpojan hoviin. Norjassa h\xc3\xa4n tekee suuria urotekoja ja taistelee peikkoja ja el\xc3\xa4vi\xc3\xa4 kuolleita vastaan ja k\xc3\xa4\xc3\xa4ntyy lopulta my\xc3\xb6s kristityksi. Lopulta h\xc3\xa4n saa my\xc3\xb6s is\xc3\xa4ns\xc3\xa4 hyv\xc3\xa4ksynn\xc3\xa4n. \xc3\x9eorsteinn H\xc3\xa4r\xc3\xa4njalan tarinaa ei ole suomennettu.\n_START_SECTION_\nYhteydet muuhun saagakirjallisuuteen\n_START_PARAGRAPH_\n\xc3\x9eorsteinn H\xc3\xa4r\xc3\xa4njalan tarinan alku seuraa Islannin asuttamisesta kertovaa Landn\xc3\xa1mab\xc3\xb3kia kertoessaan \xc3\x9eorsteinnin \xc3\xa4idinpuoleisen suvun sek\xc3\xa4 islantilaisten varhaisimman, viel\xc3\xa4 pakanallisen lain (\xc3\x9alflj\xc3\xb3tsl\xc3\xb6g) saapumisesta saarelle. \xc3\x9eorsteinnin \xc3\xa4idin, myk\xc3\xa4n Oddnyn, veli \xc3\x9eorkell Geitisson mainitaan my\xc3\xb6s Landn\xc3\xa1mab\xc3\xb3kissa. \xc3\x9eorsteinnin is\xc3\xa4 \xc3\x8dvarr lj\xc3\xb3mi taas mainitaan lis\xc3\xa4ksi muinaissaagassa S\xc3\xb6rlin tarina, miss\xc3\xa4 \xc3\x8dvarr surmaa Olavi Tryggvenpojan siunauksen alaisena p\xc3\xa4\xc3\xa4ttym\xc3\xa4t\xc3\xb6nt\xc3\xa4 taistelua k\xc3\xa4yv\xc3\xa4n el\xc3\xa4vien kuolleiden armeijan.'